NARIADENIE KOMISIE (ES) č. 930/2005
zo 6. júna 2005,
ktorým sa menia a dopĺňajú prílohy I, II, III, V, VII a VIII nariadenia Rady (EHS) č. 3030/93 o spoločných pravidlách pre dovozy určitých textilných výrobkov z tretích krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín (1), najmä na jeho článok 19,
keďže:
(1)
Spoločné pravidlá pre dovozy textilných výrobkov z tretích krajín je potrebné aktualizovať s prihliadnutím na nedávny vývoj.
(2)
Rada rozhodnutím 2005/272/ES (2) schválila ukončenie dohody medzi Európskym spoločenstvom a Srbskou republikou o obchodovaní s textilnými výrobkami.
(3)
Rada rozhodnutím 2005/244/ES (3) schválila ukončenie dohody medzi vládou Vietnamskej socialistickej republiky a Európskym spoločenstvom o sprístupnení trhu. Účinkom článku 1 uvedenej dohody sa pre Vietnam rušia existujúce kvóty, v dôsledku čoho sa taktiež ruší dvojitá kontrola všetkých kategórií textilu.
(4)
Nariadením Komisie (ES) č. 1810/2004 (4) sa mení a dopĺňa kombinovaná nomenklatúra v zmysle nariadenia Rady (EHS) č. 2658/87 (5) s účinnosťou od 1. januára 2005. Tieto zmeny a doplnenia majú taktiež vplyv na určité kódy uvedené v prílohe I k nariadeniu (EHS) č. 3030/93.
(5)
Preto je potrebné primerane zmeniť a doplniť nariadenie (EHS) č. 3030/93.
(6)
Opatrenia uvedené v tomto nariadení sú v súlade s názorom výboru pre textil ustanoveným článkom 17 nariadenia (EHS) č. 3030/93,
PRIJALA TOTO NARIADENIE:
Článok 1
Prílohy I, II, III, V, VII a VIII k nariadeniu (EHS) č. 3030/93 sa menia a dopĺňajú podľa prílohy k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Ustanovenia týkajúce sa Srbskej republiky sa uplatnia od 1. júla 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 6. júna 2005